作者:林正大
標題:沁園春
內容:子陵先生，故人光武，以道相忘。幸炎符在握，六龍在御，臣來億兆，陽德方剛。自是先生，獨全高節，歸去江湖樂未央。動星象，被羊裘傲睨，一世軒裳。高哉不事侯王。愛此地山高水更長。蓋先生心地，超乎日月，又誰如光武，器量包荒。立懦廉頑，有功名教，萬世清風更激揚。無古今，想雲山鬱郁，江水泱泱。